BG Официален вестник на Европейския съюз C 300/38

Публикация на заявление по член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

(2007/C 300/15)

Тази публикация предоставя право на възражение срещу заявлението в съответствие с член 7 от Регламент (ЕО) № 510/2006 на Съвета. Декларациите за възражение трябва да бъдат получени в Комисията в срок от шест месеца от датата на тази публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„PRESUNTO DO ALENTEJO“ или „PALETA DO ALENTEJO“

ЕО №: PT/PDO/005/0440/24.11.2004

ЗНП ( Х ) ЗГУ ( )

Това резюме представя с информационна цел основните елементи на спецификацията на продукта.

1. Отговорен отдел в държавата-членка:

Наименование: Gabinete de Planeamento e Politicas Адрес: Rua Padre António Vieira, n.o 1, 8o P-1099-073 Lisboa Тел. (351) 213 81 93 00 Факс (351) 213 87 66 35 E-mail: gppaa@gppaa.min-agricultura.pt

2. Група:

Наименование: ACPA — Associação de Criadores de Porco Alentejano Адрес: Rua Armação de Pêra, n.o 7 P-7670-259 Ourique Тел. (351) 286 51 80 30 Факс (351) 286 51 80 37 E-mail: acpaourique@mail.telepac.pt Състав: Производители/преработватели ( Х ) Други ( )

3. Вид продукт:

Клас 1.2: Месни продукти (варени, осолени, пушени и др.)

4. Спецификация:

(резюме на изискванията по член 4, параграф 2 от Регламент (ЕО) № 510/2006)

4.1. Наименование: „Presunto do Alentejo“ или „Paleta do Alentejo“.

4.2. Описание: Шунка „presunto“ или „paleta“, получена съответно от бутовете и плешките на свине (с изключение на животните за разплод) от порода Alentejana, вписани в родословната книга на Португалия (в дела за порода Alentejana), отгледани по определен начин и заклани на възраст между 12 и 24 месеца. След заколването, операциите по осоляването и тези след него, сушенето/зреенето, стареенето, нарязването и опаковането се ръководят по строго и ясно определени правила.

„Presunto“ се произвежда от задните крайници на свинята, с разрез на нивото на седалищно-пубисната симфиза, докато „paleta“ се прави от предните крайници. При описанието на анатомичните и мускулни характеристики на двата вида шунка, трябва да се вземе предвид, че мускулатурата е покрита с мастен слой. Форма и вид: парчето може да е или дълго и разтеглено, или закръглено като в двата случая кожата и копитото не се отстраняват. Теглото е по-голямо от 5 kg в случая на „presunto“, и по-голямо от 3,5 kg в случая на „paleta“. При разрязване, цветът е от розов до тъмночервен, повърхността е мазна, лъскава, неравна и напомня шарки на мрамор, с жилки от интрамускуларни тлъстини. Консистенцията е мека, фина, не прекалено влакнеста, твърде крехка и сочна. Сланината е мазна, водниста, бляскава и перлено-бяла на цвят, и с приятен вкус. Вкусът е лек, деликатен, слабо солен, траен и приятен, като понякога е леко пикантен; ароматът е приятен, фин и деликатен — аромат на „montanheira“.

4.3. Географска област: Географската област на раждане, отглеждане, угояване и клане на животните, разфасоване и добиване на предните и задните крайници и на тяхната преработка в „presuntos“ или „paletas“, транжиране и опаковане, се вписва географски в районите с дъбова гора (montado) и в стопанствата, които са в състояние да упражняват пасищно животновъдство (montanheira) и да прилагат специфичните изисквания при клането, разфасоването и добиването на бутове и плешки от свине от порода Alentejana, в съответствие с опита на местното население и традиционните строго съблюдавани и неизменни начини на преработка, разфасоване и опаковане.

Географската област обхваща следните общини и селища: Abrantes, Alandroal, Alcácer do Sal (с изключение на селище Santa Maria do Castelo), Alcoutim, Aljezur (селища Odeceixe, Bordeira, Rogil и Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (селища Odeleite и Azinhal), Castro Verde, Chamusca, Coruche, Crato, Cuba, Elvas (с изключение на селище Caia e S. Pedro), Estremoz, Évora, Ferreira do Alentejo, Fronteira, Gavião, Grândola (с изключение на селище Melides), Idanha-a-Nova, Lagos (селище Bensafrim), Loulé (селища Ameixial, Salir, Alte, Benafim и Querença), Marvão, Mértola, Monchique (селища Monchique, Marmelete и Alferce), Monforte, Montemor-o-Novo, Mora, Moura, Mourão, Nisa, Odemira (с изключение на селища Vila Nova de Mil Fontes и S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (с изключение на селище Santo André), Sardoal, São Brás de Alportel, Serpa, Sines, Silves (селища S. Marcos,S. Bartolomeu de Messines и Silves), Sousel, Tavira (селище Cachopo), Vendas Novas, Viana do Alentejo, Vidigueira, Vila Velha de Ródão и Vila Viçosa.

4.4. Доказателство за произход: Свинете от порода Alentejana трябва задължително да бъдат родени и отгледани в регистрирани и инспектирани стопанства. При раждането си, животните се вписват в съответния регистър. Клането, разфасоването, преработването, рязането и опаковането могат да се извършват единствено в помещения, получили разрешение за тази цел от инспекционния орган, и които са разположени в географската област и са предмет на проверки. Одобрението се дава едва след проверка на условията на производство и изработване, и по-специално що се отнася до произхода, начина на получаване, характеристиките на използваните суровини, както и на условията на преработване/разфасоване/транжиране/опаковане и след преглед на характеристиките на готовия продукт. Всички фази на производствената верига, както и участниците в нея, подлежат на изискванията в спецификацията и на свързаните с нея контролни мерки.

Налице е освен това и пълна система за проследяване, въведена от самите производители, която позволява да се проследи целия цикъл на производство — от суровината до готовия продукт (система, наречена „da Mesa ao Montado“ — от масата до дъбовата гора) и да се определи, въз основа на номера на сертификатната марка, положена върху всеки колбас или върху опаковките на продуктите, номера на ушната марка на животните.

На края на производствения процес само продуктите, които отговарят на всички, предвидени в спецификацията изисквания, и които са минали успешно съответните проверки, а именно контролни проверки, лабораторни тестове и оценка от група дегустатори (подкрепени с доказателствен материал), могат да носят сертификатната марка, логото и наименованията „Presunto do Alentejo — DOP“ или „Paleta do Alentejo — DOP“.

4.5. Метод на производство: Свинете от порода Alentejana са предмет на екстензивно или полу-екстензивно животновъдство, което се състои основно в извеждането на паша на открито, на места, залесени с минимум четиридесет дървета дъб или каменен дъб на хектар и с максимална гъстота от порядъка на едно животно на хектар дъбова гора (montado). Животните се хранят основно на полето на екстензивен принцип и храната им се състои в части и отава от зърнени култури, трева, бобови растения (грах и глушина, например), както и малки бозайници и птици, яйца, влечуги, мекотели, прешленести червеи и др., какъвто е случаят с всички всеядни животни. В случай на недостиг на храна на полето, и само тогава, на животните може да бъде давана добавка към храната (в размер на до 30 % от хранителния им режим), която е с произход извън областта, и чийто състав е съответно адаптиран. Животните винаги преминават през процес на угояване. Става въпрос за 60-90 дневен период, през който основен източник на храна е пашата (жълъди и друга храна от дъбовата гора). Те трябва да наддадат минимум 3 „arrobas“ (45 kg), благодарение на тази паша. Свинете се колят на възраст между 12 и 24 месеца, като се приемат само кланични трупове с минимално тегло 90 kg. (Пресните) бутове и плешки се маркират поотделно, като на тях се поставя номериран пръстен. След отстраняване на обрезките, те трябва да тежат съответно минимум 7,5 kg и 5 kg заедно с копитото. В зависимост от теглото на бутовете и плешките може да се позволи отстраняване на част от подкожната мазнина. Процесът на преработка прибягва към местни традиционни методи, основани на уменията на местното население, и включва следните ясно определени етапи: разфасоване, осоляване, измиване, обработка след осоляването (изсушаване), сушене/зреене и стареене. Именно по време на този процес „presuntos“ и „paletas“ придобиват постепенно вида, цвета, аромата и консистенцията, които ги правят изключителни и специфични продукти.

„Presuntos“ и „paletas“ от Alentejo могат да бъдат продавани цели, на парчета или на резени, с или без кост. Разфасоването и/или нарязването, както и обезкостяването могат да се извършват единствено в помещения, разположени в определената географска област на производство, поради това, че тези операции почиват на специфични умения, които вземат предвид формата на всяко едно от парчетата, деликатността на аромата и сложната вкусова смесица. Преди да бъде подбрано за разфасоване и нарязване всяко едно парче се избира от специалисти от областта, които определят оптималното време за зреене, след което парчето преминава органолептичен тест, извършен от обучен дегустатор-познавач, който с помощта на подходящи инструменти пристъпва към задълбочен органолептичен анализ и решава дали парчето да бъде изпратено за разфасоване. С оглед на оптимален икономически резултат, разфасоването може да се извършва само от добре обучени специалисти, които с правилни разрези са в състояние да използват целия мускулен потенциал на парчето; по този начин се получават фини резени с висока органолептична стойност. Мазнината по парчетата, която се характеризира с типични за нея вкус, аромат, цвят и блясък, гранясва лесно, изложена на влиянието на въздуха или на висока температура. Поради всички тези причини, описаните по-горе операции трябва да се извършват в пригодни от микробиологична гледна точка и от гледна точка на температурата и на влагата помещения, с оглед на съхраняване на деликатността на вкуса и пристъпване към непосредственото опаковане на продукта, като се внимава той да не се излага прекалено на атмосферно влияние. Целесъобразно е да се добави, че тези операции се придружават от органолептични тестове, също провеждани от специално обучен за това персонал.

С всичко това се цели да се осигури пълно проследяване на продукта и да се избегне внасянето на каквито и да било изменения, особено в органолептичните му особености, което би могло да доведе до заблуда на потребителите; по този начин се гарантира, че продуктът е наистина получен и приготвен в областта на произход и се позволява контрол на целия производствен цикъл.

4.6. Връзка: „Presuntos“ и „paletas“ от Alentejo се произвеждат в област с бедни почви и с климат, отличаващ се с особено топли и сухи лета и студени и сухи зими. Единствената флора, която устоява на този климат и от която може да се извлече икономическа полза, това са дъбовите гори („montados“), съставени от дъбове и каменни дъбове, и растителните видове в подлеса. Свинете от порода Alentejana са най-добре приспособените към тези природни условия животни, тъй като може да се отглеждат на открито и да се хранят основно с продукти от дъбовата гора (треви, жълъди, зърнени и бобови култури, малки животни) по така наречената система за извеждане на паша „montanheira“.

Този вид животновъдство и начин на хранене придават на свинското месо (мускулна и мастна маса) специфични качествени характеристики.

Описаните по-горе климатични условия са дали възможност за развитието на умения, които позволяват естественото сушене на разфасованите свински парчета, без опушване или прибягване до какъвто и да било външен фактор, с изключение само на солта.

По този начин се произвеждат „presuntos“ и „paletas“, които се отличават с типична форма и с това, че копитото не е отстранено (чийто „черен нокът“ веднага обозначава порода Аlentejana) и със специфични органолептични характеристики — напомнящата шарки на мрамор повърхност, цветът и мазният вид на сланината, както и консистенцията, ароматът и вкусът свойствени и типични за продуктите, получени от свине от порода Аlentejana (при условия че са отгледани на принципа на пасищно животновъдство „montanheira“) и изсушени в естествените условия на описаната област.

Връзката между продуктите и областта се основава, впрочем, и на следните няколко елемента:

Исторически фактори: първите сведения за наличието на свине в Alentejo датират от няколко века преди новата ера. Наред с това съществуват доказателства за това, че е имало свине и продукти от свинско месо, по време на римското и арабско господство. Още Катон препоръчва шунка (presunto) от Alentejo, произведена там, в пределите на Западния свят, в близост до морето. Разкази, датиращи от времето на повторното завладяване на полуострова от християните, отбелязват споровете между земеделските стопани по отношение на щетите, причинявани от свинете на обработваемата земя, както и ползите от месото и висококачествените продукти, произвеждани от тези свине, за изхранването. В края на XIX и началото на XX век свиневъдството се налага в област Alentejo като един от най-значимите животновъдни сектори от икономическа гледна точка и дава възможност на региона да се съхрани и да запази населението си.

Човешки фактори: консумацията на тези продукти, които никога не се предлагат в сготвени, е свързана с твърде особени традиции. Някога „presuntos“ или „paletas“ от Alentejo са се пазели за празнични случаи и са представлявали скъп подарък.

4.7. Инспекционен орган:

Наименование: Agricert — Certificação de Produtos Alimentares, Lda Адрес: Av. de Badajoz, n.o 3 P-7350-903 Elvas Тел. (351) 268 62 50 26 Факс (351) 268 62 65 46 E-mail: agricert@agricert.pt

Agricert отговаря на изискванията на стандарт 45011:2001.

4.8. Етикетиране: На етикета задължително трябва да фигурират следните вписвания: „Presunto do Alentejo — DOP“ и „Paleta do Alentejo — DOP“ и съответното лого на Общността. Те трябва да носят и сертификатната марка, която трябва да посочва наименованието на продукта и съответното вписване, името на инспекционния орган и серийния номер на продукта (цифров или буквено-цифров код за проследяване на продукта). „Presunto do Alentejo“ и „Paleta do Alentejo“ носят върху кожата следния, положен с нажежено желязо, знак: